**Zeița mea cea tristă**

*Stefan Doroftei Doimaneanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

După vara din Eden, ai rămas pustiită,

De iubire și îngeri, te-ai crezut părăsită,

Ai rămas doar cu toamna, egoistă și gravă

Ce îți plouă tristețe, pogorâtă din slavă.

Ți-ai ucis veselia, ai ascuns-o de lume,

Mi-ai scris doine de dor, în ediții postume,

Ți-a prins riduri surâsul, devenind o grimasă,

Lava-ți curge din ochi și pe suflet te-apasă.

Ai zburat în eter, printre demoni și iele,

Ai rodit numai lacrimi în neliniști fidele

Astăzi Hermes aleargă și-ți trimite de veste:

Mă întorc plin de tine, ca un prinț din poveste.

Hai,alungă-ți mâhnirea, ce în ofuri abundă,

Ești talaz, fă-te val și din val, fă-te undă,

Să plutesc în derivă, să înot cu sfială

Printre visele tale, îmbrăcate de gală,

Zeea mea ! E de-ajuns ! Nu mai fi zi ploioasă,

Astăzi vreau să te văd irupând radioasă,

Sub umbrela lui Tyche să rodim elocință

Și pe veci să ne prindem, la altar, în credință.